Demonstranter mot FNs migrasjonspakt ble angrepet.

Det er utbrutt et masseslagsmål i Karl Johans gate i Oslo søndag ettermiddag, skriver Dagbladet.

- Det har vært en varslet demonstrasjon på Eidsvolls plass. Da den avluttet ble noen av de som hadde deltatt på demonstrasjonen angrepet idet de var på vei bort, forteller politiets innsatsleder på stedet, Gunhild Finne Nilsen, til Nettavisen.

Når Nettavisen er på stedet, har politiet minst sju kjøretøy på stedet.

Tre pågrepet

- Vi var raskt på stedet, vi hadde tilstedeværelse på demonstrasjonen i utgangspunktet. Tre personer er pågrepet for å ha gått til angrep. Vi snakker med de fornærmede i saken og vitner nå, sier Finne Nilsen.

I tillegg til de tre pågrepne er to andre personer tatt inn av politiet. Ingen skal ha blitt skadet i angrepet.

- Hvor mange fornærmede det var i den andre fraksjonen har jeg ikke helt oversikt over ennå.

Demonstrasjon mot migrasjonspakt

Demonstrasjonen på stedet var en protest mot regjeringens signering av FNs migrasjonspakt i Marokko i desember.

- Angrepet kom nok fra folk som ikke deler de samme meningene (som demonstrantene, red.an.). Men det var ingen organisert motdemonstrasjon på stedet, sier Finne Nilsen.

- Det var et fysisk angrep, men det ble ikke brukt noen gjenstander i forbindelse med angrepet.

Møtt mye motbør

FNs migrasjonspakt er en avtale som har møtt motbør i stadig flere land. USA, Østerrike, Bulgaria, Kroatia, Tsjekkia, Estland, Polen, Israel og Ungarn har allerede sagt nei til pakten.

Det mest omstridte punktet i dokumentet er kravet til signaturland om å ta imot, tilrettelegge for og sysselsette migranter. Mange av landene som har nektet å signere pakten, har reagert på det sistnevnte punktet og hevdet at den truer landenes selvbestemmelse og suverenitet.

FN-landene skal møtes i Marokko 10. desember for å sluttføre avtalen.